b'\n_START_ARTICLE_\nSlaget ved Kalka-floden\n_START_PARAGRAPH_\nSlaget ved Kalka-floden den 13. maj 1223 stod mellem mongolerne og Kievriget under mongolernes invasion af Rusland._NEWLINE_Slaget endte med en overv\xc3\xa6ldende mongolsk sejr, men mongolerne fulgte ikke sejren op. I stedet trak de sig tilbage \xc3\xb8st over for at blive forenet med Djengis Khans hovedstyrke._NEWLINE_Russerne blev ledet af Mstislav Mstislavitsj og Mstislav 3., mens mongolerne stod under kommando af Subotai og Jebe. St\xc3\xb8rrelsen p\xc3\xa5 den russiske styrke er uklar, men sk\xc3\xb8nnene g\xc3\xa5r fra 30.000 til 80.000 mand. Mongolerne havde ca. 20.000 mand._NEWLINE_Under slaget blev russernes styrke omringet af mongolernes kavaleri, og slaget udviklede sig til en virkelig massakre. Det er blevet ansl\xc3\xa5et, at russerne mistede 50.000 mand, mens mongolernes tab var ubetydelige, og milit\xc3\xa6rhistorikeren Richard A. Gabriel har beskrevet Subotais felttog som \xc2\xabet af de st\xc3\xb8rste eventyr i kavalerikrigenes historie\xc2\xbb._NEWLINE_Russerne mistede st\xc3\xb8rtedelen af deres h\xc3\xa6rstyrker og ville n\xc3\xa6ppe have haft mulighed til at stoppe mongolerne, hvis disse havde fortsat deres felttog. Subotai kom imidlertid tilbage sammen med Batu Khan i 1237, og med en h\xc3\xa6r p\xc3\xa5 120.000 mand havde de sm\xc3\xa5 problemer med at erobre Kievriget og tr\xc3\xa6nge videre ind i Europa.'